РЕШЕНИЕ ЗА ИЗПЪЛНЕНИЕ НА КОМИСИЯТА
от 22 май 2012 година
за изменение на Решение 2008/425/ЕО по отношение на стандартните изисквания при представянето от държавите членки на национални програми за ликвидиране, контрол и мониторинг на някои болести по животните и зоонози с цел получаване на финансиране от Съюза
(нотифицирано под номер C(2012) 3193)
(текст от значение за ЕИП)
(2012/282/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 27, параграф 10 от него,
като има предвид, че:
(1)
С Решение 2009/470/ЕО се определят процедурите за финансовото участие на Съюза в програмите за ликвидиране, контрол и мониторинг на болестите по животните и зоонозите.
(2)
В Решение 2009/470/ЕО се предвижда най-късно до 30 април всяка година държавите членки да представят на Комисията стартиращите през следващата година годишни или многогодишни програми, в които биха желали да има финансово участие Съюзът. По силата на посоченото решение се предвижда въвеждането на финансова мярка на Съюза за възстановяване на разходите, направени от държавите членки за финансирането на национални програми за ликвидиране, контрол и мониторинг на болестите по животните и зоонозите, изброени в приложението към същото решение.
(3)
В Решение 2008/425/ЕО на Комисията от 25 април 2008 г. за установяване на стандартни изисквания при представянето от държавите членки на национални програми за ликвидиране, контрол и мониторинг на някои болести по животните и зоонози, с цел получаване на финансиране от Общността (2) е предвидено изискване към държавите членки, желаещи финансова помощ от Съюза за национални програми за ликвидиране, мониторинг и контрол на определени болести по животните, да подават заявления, съдържащи определената в приложения I-V към посоченото решение информация.
(4)
В Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (3) се предвижда изпълнението от държавите членки на годишни програми за мониторинг на трансмисивните спонгиформни енцефалопатии (ТСЕ) по говедата, овцете и козите. Посоченият регламент е изменян неколкократно след приемането на Решение 2008/425/ЕО по отношение на правилата за дейностите по мониторинг и ликвидиране, съфинансирани по тези програми.
(5)
Решение 2010/367/ЕС на Комисията от 25 юни 2010 г. относно прилагането от страна на държавите членки на програми за надзор на инфлуенцата по птиците при домашни и диви птици (4) бе прието с оглед на придобития опит и научни познания в периода след приемането на Решение 2007/268/ЕО (5). Решение 2007/268/ЕО бе отменено с Решение 2010/367/ЕС. Следва да се актуализира Решение 2008/425/ЕО, за да бъдат взети предвид тези промени, по-специално онези от тях, които са свързани с целите на програмите за надзор.
(6)
Освен това, с цел подобряване на процеса на представяне, оценяването и одобряването на националните програми, от 1 януари 2013 г. нататък държавите членки следва да подават онлайн заявленията във връзка с програми, попадащи в обхвата на изискванията на приложения I-IV към Решение 2008/425/ЕО. Поради това структурата на горепосочените приложения следва да бъде пригодена за предаване и обработка на данните по електронен път.
(7)
С оглед на гореизложеното стандартните изисквания по отношение на подаването от страна на държавите членки на заявленията за финансиране от Съюза на национални програми за ликвидиране, контрол и мониторинг на някои болести по животните и зоонози, посочени в приложения I-IV към Решение 2008/425/ЕО, следва да бъдат изменени и приведени в съответствие с измененията на относимото законодателство на Съюза и да станат съвместими със системата за подаване онлайн. С цел постигане на по-голяма яснота приложения I-IV към Решение 2008/425/ЕО следва да бъдат заменени с текста на приложението към настоящото решение.
(8)
Поради това Решение 2008/425/ЕО следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2008/425/ЕО се изменя, както следва:
1)
Вмъква се следният член 1а:
„Член 1а
От 1 януари 2013 г. заявленията, предвидени в член 1, букви а)-г), се подават от държавите членки онлайн, при използване на съответните стандартни електронни образци, предоставени от Комисията.“
2)
Приложения I-IV се заменят с текста на приложението към настоящото решение.
Член 2
Адресати на настоящото решение са държавите членки.
Съставено в Брюксел на 22 май 2012 година.